21.1.2014 | Almen Dagplejen Special
Carsten Kock skuffer voldsomt
Carsten Koch-udvalgets nye rapport om beskæftigelsespolitikken skuffer desværre dramatisk. Der er en række gode analyser i rapporten fra ekspertgruppen. Men konklusionerne forvandler i en række tilfælde ondt til meget værre, mener FOA.
"Da statsministeren for et år siden bebudede en ny orientering i beskæftigelsespolitikken, fordi titusinder raslede ud af dagpengesystemet, var vi mange, der blev glade. Nu er den barske virkelighed tilbage. Carsten Koch-udvalgets forslag vil samlet set forværre situationen for de ledige.
Deres rettigheder skal udvandes, de skal sanktioneres yderligere – og samlet set vil det blive klart værre at være ledig i fremtiden," siger FOAs næstformand Mona Striib.
Hun peger på tre afgørende problemer i den nye rapport:
"For det første risikerer forslaget om at omlægge finansieringen af dagpengesystemet til kommunale bloktilskud at blive en ny stor straffeaktion mod de ledige.
Dette forslag kunne være skrevet af budgetbisserne i KL og Finansministeriet, og det vil blive en fortrinlig fremtidig metode til at få kommunal økonomi til at hænge sammen, når der fattes penge i de enkelte kommuner. Så kan man skære ned på beskæftigelsesindsatsen, ligesom man skærer i ældreplejen eller normeringerne i daginstitutionerne. Det er kommunerne og jobcentrene, der har haft vanskeligheder i det nuværende system.
Nu skal de udstyres dels med alle pengene og dels med en pisk, så a-kassernes rådighedsvurderinger fremover passer ind i kommunernes regneark. Det risikerer desværre at blive meget sværere at blive ledig," siger Mona Striib.
"Det andet store svigt fra ekspertgruppen er uddannelsesdelen. Eksperterne peger selv på, at uddannelse er en del af svaret på en ny aktiv beskæftigelsespolitik, hvor ledige får bedre muligheder for at komme i arbejde.
Og så foreslår man med den anden hånd, at det på en række felter skal være sværere at erhverve sig en uddannelse.
F.eks. skal den selvvalgte uddannelsesdel skæres væk. Uddannelsesindsatsen skal komme senere. Og så skal ledige gud-hjælpe-os nu til at låne penge, når de skal i uddannelse. Der vil heller ikke være de såkaldte sporskifte-redskaber, som mange ledige tydeligt har brug for, fordi de er kørt fast i det nuværende system," siger Mona Striib.
Hun peger på, at uddannelsesdelen i de særlige ordninger for jobrotation også skæres. For FOAs ledige medlemmer har netop mulighederne for jobrotation bidraget til, at mange ledige igen har fået fodfæste på arbejdsmarkedet samtidig med, at kompetencerne hos andre, der har uddannet sig, er øget.
"Nu foreslår man at skære i jobrotationen. Tilskuddet skal halveres, og folk må kun være vikar i seks måneder. Ordningerne har virket rigtig godt og efter hensigten. Hvordan pokker kan såkaldte eksperter så gå hen og foreslå dem halveret," spørger Mona Striib.
FOA vil nu stille en række ændringsforslag i den såkaldte partsgruppe, der er nedsat.
"Vi kan håbe på, at minister og politikere stadig er modtagelige for sund fornuft," siger Mona Striib.